जबलपुर. एक दिन के लाइसेंस सस्पेंशन के बाद जबलपुर के डुमना एयरपोर्ट से उड़ानों को बहाल कर दिया गया है। डीजीसीए ने एयरपोर्ट के लाइसेंस के निलंबन को फिलहाल पेंडिंग कर दिया है, जिस पर निर्णय अब एक उच्चस्तरीय टीम के निरीक्षण के बाद लिया जाएगा।
गुरुवार को जहां बैतूल के उद्योगपति सैम वर्मा ने अपने निजी विमान से स्वयं उड़ान भरी, वहीं शुक्रवार को एयर इंडिया की उड़ान रूटीन शेड्यूल पर संचालित होगी। स्पाइस जेट ने अपनी उड़ानें 31 जनवरी तक स्थगित कर रखी हैं। सूत्रों ने बताया कि डीजीसीए साल में दो बार एयरपोर्ट का निरीक्षण करता है और लाइसेंस देता है, उसके बावजूद लाइसेंस सस्पेंड कर देने की बात किसी के गले से नहीं उतर रही थी। ये तथ्य गुरुवार को जब डीजीसीए के उच्चाधिकारियों के समक्ष आया तो उन्होंने उड़ानों को बहाल करने की अनुमति दे दी।
डीजीसीए ने बदला आनन-फानन में लिया गया फैसला, अब इंस्पैक्शन के बाद लिया जाएगा कोई निर्णय
डायरेक्टर जनरल ऑफ सिविल एविएशन डीजीसीए ने जिस तरह आनन-फानन में जबलपुर एयरपोर्ट का लाइसेंस सस्पेंड करने का फैसला बुधवार को लिया था, ठीक उसी तर्ज पर आज गुरुवार को सस्पेंशन को पेंडिंग कर दिया गया। इस राहत भरी खबर के बाद एयर इंडिया ने शुक्रवार को अपनी उड़ान संचालित करने का निर्णय लिया है, वहीं एक चार्टर विमान ने आज डुमना विमानतल से उड़ान भरी, जिससे यह स्पष्ट हो गया कि फिलहाल एयरपोर्ट ऑपरेशनल रहेगा।
समय पर आएगी आईए की उड़ान
एयरपोर्ट के सस्पेंशन को पेंडिंग करने के फैसले के साथ ही एयर इंडिया ने भी अपनी उड़ान समय पर संचालित करने का निर्णय लिया है। भोपाल से आए एयर इंडिया के वरिष्ठ अधिकारी श्री वासु ने बताया कि बुधवार की उड़ान मौसम की खराबी के कारण भोपाल डायवर्ट की गई थी, हालांकि इससे पहले आईए के सूत्रों ने ही बताया था कि फ्लाइट को एयरपोर्ट के सस्पेंशन के कारण भोपाल में उतारा गया था। एयर इंडिया की फ्लाइट शुक्रवार को 72 फ्लायर्स को लेकर आने वाली है। वहीं जबलपुर से दिल्ली के लिये 68 सीटें बुक हो चुकी हैं। गौर करने वाली बात यह है कि एयर इंडिया की वेबसाइट दिखा रही है कि शुक्रवार को फ्लाइट नहीं आएगी।
जांच होनी चाहिए
नागरिक उपभोक्ता मार्गदर्शक मंच के डाॅ. पीजी नाजपांडे ने कहा है कि इस बात की जांच होनी चाहिए कि एयरपोर्ट का लाइसेंस निलंबित करने के पीछे कौन है? कहीं ये एयर लाइंस कंपनियों की साजिश तो नहीं है? मंच ने निर्णय लिया है कि डुमना एयरपोर्ट की वर्तमान परिस्थिति के संदर्भ में 26 दिसम्बर को हाइकोर्ट में एक अंतरिम आवेदन और हस्तक्षेप याचिका दायर की जाएगी।
स्पाइस का टॉप मैनेजमेंट तन्खा के संपर्क में
स्पाइस जेट के टॉप मैनेजमेंट ने कहा है कि जबलपुर उनका वन ऑफ द बेस्ट सेक्टर है, जहां से उड़ानें बंद करने का सवाल ही पैदा नहीं होता। यह बात पूर्व एडीशनल सॉलीसिटर जनरल विवेक कृष्ण तन्खा से कही गई है। श्री तन्खा ने बताया कि स्पाइस जेट के वरिष्ठ पदाधिकारियों से उनका संपर्क बना हुआ है और जबलपुर की एयर सर्विस बहाल करने के प्रयास किए जा रहे हैं। स्पाइस जेट ने स्वीकारा है कि यह कमाई वाला सेक्टर है और यहां से एयर लाइंस को आशा से अधिक रिस्पांस मिला है।
पूरा एयरपोर्ट कन्फ्यूजन में, बा-मुश्किल उड़ा चार्टर प्लेन
एक दिन पहले डुमना एयरपोर्ट पर लैंड हो चुके चार्टर प्लेन की जब गुरुवार को टेकऑफ की बारी आई तो पूरा प्रबंधन कन्फ्यूजन में रहा। उद्यमी सेम वर्मा सुबह तकरीबन 9 बजे एयरपोर्ट पहुंचे तो उन्हें भीतर जाने से ही रोक लिया गया। लंबी चर्चा के बाद प्रबंधन ने टर्मिनल में एंट्री तो दे दी, लेकिन विमान को टेकऑफ करने के लिये अधिकारी मना करते रहे। श्री वर्मा ने "दैनिक भास्कर' को चर्चा में बताया कि अधिकारियों का कहना था कि विमान के संचालन की मनाही कर दी गई है, लिहाजा विमान को उड़ने की अनुमित नहीं दी जा सकती। कई तरह के तर्क रखने के बाद मौजूद अधिकारियों ने उच्च स्तर पर फोन पर चर्चा की और फिर कहीं जाकर उनका रुख कुछ नरम हुआ। इसके बाद श्री वर्मा ने सुबह तकरीबन 10 बजे अपने प्लेन को बैतूल के लिये टेकऑफ कराया।
जबलपुर के एविएशन सेक्टर के साथ अन्याय नहीं होगा
डुमना एयरपोर्ट और फ्लाइटों के असमंजस भरे हालात को लेकर सांसद राकेश सिंह ने गुरुवार को केन्द्रीय सिविल एविएशन राज्यमंत्री महेश शर्मा से मुलाकात की। उन्होंने एयरपोर्ट में पिछले दिनों हुए हादसे और उसके बाद के हालातों के साथ ही एविएशन सेक्टर में आए संकट का ब्यौरा दिया। चर्चा के दौरान एविएशन मंत्री ने उन्हें भरोसा दिलाया है कि एयर सर्विस के मामले में जबलपुर के साथ अन्याय नहीं होने दिया जाएगा। सांसद सिंह ने एयरपोर्ट के हवाई इतिहास की पृष्ठभूमि श्री शर्मा के सामने रखते हुए यह भी बताया कि कितने संघर्ष और लंबे इंतजार के बाद जबलपुर को एयर कनेक्टिविटी हासिल हो सकी। सांसद ने बताया कि एयरपोर्ट अथारिटी आॅफ इंडिया के कार्यकारी अध्यक्ष श्री रहेजा सहित एयर इंडिया के एमडी अश्विनी लोहानी तथा डीजीसीए के अधिकारियों से बातचीत की जा रही है, लेकिन सरकार के स्तर पर भी शीघ्र प्राथमिकता पर लेकर निर्णय करने की आवश्यकता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva